text: ভারতের ভাষা দুটি পরিবারের অন্তর্গত। একটি হল ইন্দো-ইউরোপীয় ভাষা পরিবারের অন্তর্গত ইন্দো-আর্য শাখা, যেটির ভাষাগুলিতে প্রায় ৭০% ভারতীয় কথা বলেন। অপরটি হল দ্রাবিড় ভাষা পরিবার, যাতে প্রায় ২২% ভারতীয় লোক কথা বলেন। ভারতে প্রচলিত অন্যান্য ভাষাগুলি প্রধানত অস্ট্রো-এশীয় ও তিব্বতী-বর্মী ভাষা পরিবারগুলির অন্তর্ভুক্ত। এছাড়া নিহালি ভাষা, বুরুশাস্কি ভাষা, আন্দামানি ভাষা, ইত্যাদির মত কিছু বিচ্ছিন্ন ভাষা আছে। 
  
  ভারতের মাতৃভাষার সংখ্যা কয়েক শত। এসআইএল ইন্টারন্যাশনালের হিসাব অনুসারে এদের সংখ্যা ৪১৫। এই ভাষাগুলির রয়েছে আরও বহু উপভাষা। ১৯৯১ সালে ভারতে অনুষ্ঠিত আদমশুমারিতে উপভাষাগুলিকে গণনায় ধরে ১৫৭৬টি মাতৃভাষার কথা উল্লেখ করা হয়েছে। ২০০১ সালের আদমশুমারি অনুসারে ২৯টি ভাষা আছে যাতে ১০ লক্ষ বা তার বেশি লোক কথা বলেন। আরও ১২২টি ভাষা আছে যাতে কমপক্ষে ১০ হাজার লোক কথা বলেন। এই ভাষাগুলির বাইরেও ভারতবর্ষের ইতিহাসে ফার্সি ও ইংরেজি আন্তর্জাতিক ভাষা হিসেবে গুরুত্বপূর্ণ ভূমিকা রেখেছে।
  
  ভারত সরকার সংস্কৃত ভাষা ও তামিল ভাষাকে ভারতের দুইটি ধ্রুপদী ভাষার মর্যাদা দিয়েছেন।
  
  ভারতের ধ্রুপদী ভাষা 
  ২০০৪ সালে  ভারত সরকার ঘোষণা করে যে ভারতের কোন ভাষা যদি কিছু প্রয়োজনীয়তা পূরণ করে তবে সেটিকে একটি "ধ্রুপদী ভাষার" মর্যাদা দেওয়া যেতে পারে। পরবর্তী কয়েক বছরে, বেশ কিছু ভাষাকে ধ্রুপদী মর্যাদা দেওয়া হয়। বাংলা  ও মারাঠি সহ অন্যান্য ভাষার জন্য এই মর্যাদার দাবী করা হয়েছে। 
  
  এ পর্যন্ত যেসব ভাষাকে ধ্রুপদী ভাষা হিসাবে ঘোষণা করা হয়েছে:
  
   তামিল (২০০৪ সালে), 
   সংস্কৃত (২০০৫ সালে), 
   কন্নড় (২০০৮ সালে), 
   তেলেগু (২০০৮ সালে), 
   মালয়ালাম (২০১৩ সালে), 
   ওড়িয়া (২০১৪ সালে)।  
   বাংলা (আন্দোলনরত)
  
  ২০০৬ সালের এক প্রেস বিজ্ঞপ্তিতে পর্যটন ও সংস্কৃতি মন্ত্রী অম্বিকা সোনি রাজ্যসভায় বলেন, "ধ্রুপদী ভাষা" হিসেবে শ্রেণীবিভাগের জন্য ভাষার যোগ্যতা নির্ধারণের ক্ষেত্রে নিম্নলিখিত মানদণ্ড নির্ধারণ করা হয়েছে।    - 
  
   ১৫০০-২০০০ বছর ধরে এর প্রারম্ভিক গ্রন্থ/রেকর্ডকৃত ইতিহাসের উচ্চ প্রাচীনত্ব;
   প্রাচীন সাহিত্য/গ্রন্থের একটি দেহ, যা প্রজন্মের পর প্রজন্ম ধরে এর বক্তাদের নিকট একটি মূল্যবান ঐতিহ্য হিসেবে বিবেচনা করা হয়;
   মৌলিক সাহিত্য ঐতিহ্য এবং অন্য কোন বাক সম্প্রদায় থেকে এটি ধার নেওয়া নয়নি;
   ভাষাটির ধ্রুপদী ভাষারূপ এবং সাহিত্য এর আধুনিক রূপ থেকে আলাদা;
   ধ্রুপদী ভাষা এবং এর পরবর্তী রূপ বা এর প্রশাখাগুলোর মধ্যে একটি বিরতি থাকতে পারে।
  
  উপকারিতা 
  ভারত সরকারের রেজোলিউশন নং ২-১৬/২০০৪-ইউএস(একাডেমী) (2-16/2004-US(Akademies)) অনুযায়ী, "ধ্রুপদী ভাষা" হিসেবে ঘোষিত একটি ভাষার সুবিধাগুলো হল:
  
   ধ্রুপদী ভাষাগুলিতে বিশিষ্ট পণ্ডিতদের জন্য দুটি প্রধান আন্তর্জাতিক পুরস্কার প্রদান করা হয়।
   ধ্রুপদী ভাষায় অধ্যয়নের জন্য একটি সেন্টার অফ এক্সেলেন্স স্থাপন করা হয়।
   অন্ততপক্ষে কেন্দ্রীয় বিশ্ববিদ্যালয়গুলোতে ধ্রুপদী ভাষার জন্য নির্দিষ্ট সংখ্যক পেশাদার চেয়ার তৈরি করার জন্য বিশ্ববিদ্যালয় মঞ্জুরি কমিশনকে অনুরোধ করা হবে, যেখানে অধিষ্ঠিত হবেন ধ্রুপদী ভাষার বিশিষ্ট পন্ডিতগণ।
  
  আরও দেখুন
  
  তথ্যসূত্র 
  বিষয়শ্রেণী:এশিয়ার ভাষা
title: ভারতের ভাষা